
Die Wonderlikste Plek op Aarde

“Ma! Hier kom Eric!” raas Anna Hauser in haar gesette ma se rigting. Die dogtertjie staan bo-op haar stoel met haar lepel in die hand en kyk met 'n kameelperdnek by die venster uit.

Tant Ella, 'n mollige, vrolike tannie, gebied haar dogter om soos 'n mens te gaan sit en waggel by die deur uit na waar die sestienjarige Eric op sy bokwaentjie haar sit en inwag.

Die seun suig aan 'n grassie en sy ou hoed sit skeef met 'n swart veer wat deur een van die talle gaatjies loer.

“Dankie dat jy haar vir ons gaan haal Eric! Ek weet nie hoe ek haar ooit anders hier sou gekry het nie.”

“Dis alles reg tante. Hoe lyk sy?” vra Eric haastig; hoekom is hý altyd die een wat almal op die stasie moet gaan haal? Hy het baie werk om te doen! 

Tant Ella haal langsaam ’n brief uit haar voorskoot se sak, “Mmm, O, hier is dit: ‘Sy is lank en skraal. Sy is tien jaar oud en haar hare lyk soos droë gras.’ Dit is al wat die brief sê.”

“Dankie Tante, ek sal nou maar ry.” Eric tel die leisels van sy waentjie op en ry teen 'n slakkepas die klein dorpie Edelweiss uit.

~~~

DIT IS HEELWAT LATER toe Eric op die massiewe stasie in St. Martinsburg kom. Die seun kyk onseker rond, laat hy eers 'n koerant soek. Sy ouma het gevra vir een want sy wil sien watse nuus daar oor die oorlog is.

Nou, waar gaan hy tussen al hierdie mense 'n klein dogtertjie kry?

In die verste hoekie op 'n bank, met 'n kleinerige tas op haar skoot, sit 'n dogtertjie met hare wat net soos haar strooi hoed lyk. Hy skep moed, haal sy hoed af en stap nader.

“1Guten Tag...” Groet Eric onseker.

“Guten Tag.” Die dogtertjie staan op.

Eric draai sy hoed in sy hande om, “Is jy Alice wat by Tant Ella Hauser in Edelweiss kom bly?” 

“Ja!” antwoord sy – duidelik glad nie skaam nie, “Kom oom my haal?” 

Eric bars uit van die lag, “Ja, ek kom jou haal. Maar moet my asseblief tog nie oom noem nie! Ek is net Eric. Eric Beckermann. Kom ons ry.”

Hy help haar versigtig op die waentjie en vrolik vra sy wat die wit en swart koei se name is.

“Haar naam is Rosie.” antwoord Eric. Hy haak die leisels van die paal af en gaan sit hard op die verweerde bankie. “Vertel my bietjie oor jouself.”

“Aag, ek dink persoonlik nie dat dít baie interessant sal wees nie.” Sy kyk op na die blou lug. “Ek was my hele lewe lank al in 'n kinderhuis. Ek weet glad nie eers wie my ouers was en hoe ek in die kinderhuis gekom het nie. ‘n paar dae terug het 'n oom daar aangekom en gesê daar is mense in Edelweiss in Switserland by wie ek kan gaan bly.’

‘Ek kom eintlik van Italië af maar, ek is baie bly om in 'n veilige land soos Switserland te kom bly... veral nou met die oorlog...”

“Ja Switserland is veilig.” sê Eric wat maar net hier en daar brokkies tweedehandse nuus van die oorlog hoor.

“En waar woon jy?” vra sy later.

“Kwart-pad teen die berg op saam met my ouma en my broer Felix. Ek pas Edelweiss se bokke op.” Hy wys vir haar een van die berge uit, “Voor daardie berg is Edelweiss.”

Na twee ure se sit op die harde bankie van die wa, kom hulle in die klein dorpie aan. Eric gaan stop voor tant Ella se huisie wat eintlik heeltemal te klein is vir 'n mollige vrou én agt kinders. Hy het nog nie eers vir Alice afgehelp nie, toe borrel tant Ella en haar kroos al uit die huis.

“O! Dan is jy Alice! Ons is só bly om jou te sien!

“MAH!” soen die tannie vir Alice en Eric is bly hy is nie die een wat so platgedruk word nie. Maar Alice gee glad nie om nie, sy gooi haar dun armpies om die tannie en hou haar styf vas. Dit is die eerste keer in haar lewe dat iemand haar 'n drukkie gee!

Tant Ella los haar en draai die dogtertjie na haar kinders. “Hierdie is Mila. Sy is die oudste van my klomp. Sandra hier, is net uit die skool en sy is net so oud soos Eric. Daar is Hans en Lukas, hulle is 'n tweeling en my regterhande. Lina is so oud soos jy en ek is seker julle gaan goeie maats wees. Daar is – ANNA!!” tant Ella kyk geskok na die klein figuurtjie agter Mila.

Mila swaai om, kyk 'n paar oomblikke uit die veld geslaan na dit wat veronderstel is om Anna te wees, gryp haar dan aan die hand en trek haar die huis binne.

“Ma, ek het ve’ Anna gesien.” sê 'n klein seuntjie met 'n modder streep oor die wang. “Sy’t ve’ Daniël in die modder dammetjie agter die klip ingestoot en toet hy ha’ ok’ ingetrek.”

“Wel,” tant Ella druk die punt van haar voorskoot in haar mond en vee die vuil streep van die rooi wang af. “Hierdie is Louis. Hy is ses.”

“Nou ja, ek ry nou!” sê Eric skielik hard en almal skrik eintlik want, hulle het al van sy teenwoordigheid vergeet.

“Maar my seun jy moet eers iets eet! Ek kan jou nie so na jou Ouma terug stuur nie, nee...”

“Ek moet nou regtig gaan tante. Ek het nog baie om te doen en ons gaan vanaand by oom Thomas-hulle kuier. 2Auf Wiedersehen julle klomp, totsiens Tante, Auf Wiedersehen Alice.” hy lig die hoed wat nog sy pa sin was, vat die teuels en daar gaan hy met die kronkelpaadjie die berg op.

“Kom Alice!” roep tant Ella vrolik en dit lyk werklik of sy reeds van Eric vergeet het. Sag vat sy Alice se handjie en waggel met haar by die huis in. “Kom eet eers gou ietsie my kind.”

Na Alice 'n dik sny brood en konfyt geëet het, waggel die tannie met haar by die trappe op, “Jy kan in hierdie kamer slaap.” sê sy na sy een van die deure behoorlik oopgegooi het. “Ek hoop nie jy gee om om die kamer met Lina en Anna te deel nie. Nie? Nou dan is dit goed. Pak maar jou klere in hierdie laai.

Tant Ella klap die deur agter haar toe, “Kom uit die pad julle klomp agies.” roep sy jolig in die gang, “Die kind het 'n bietjie spasie nodig! Nou, ek het 'n appeltjie met Anna te skil!”

In die kamer gaan staan Alice by die tafeltjie voor die venster.

Sy kyk uit oor die ander huisies se dakke – na die groot, oop vlaktes waar net hier en daar 'n klein kolletjie 'n plaashuis verklap. 

Sy glimlag. Vandag het sy die eerste keer trein gery en die eerste keer het iemand haar gesoen. Vandag het sy die heel eerste keer in 'n regte, egte huis gestaan. En sy gaan hier woon... maar gaan sy inpas? Dit is so 'n vrolike gesin hierdie en sy is 'n weeskind wat nie weet wat die woord “familie” beteken nie...

Later toe Alice al haar besittings in die laai gepak het, kom Lina by die deur in.

Lina is 'n rondegesig-dogtertjie met donkerbruin hare wat tot op haar skouers hang. Sy het 'n kuifie en helder bruin oë, “Hallo, ek is Lina. Wil jy hê ek moet jou bietjie in die dorp rond wys?”

“3Bitte! Dit lyk só mooi van hier af. Ek sal graag wil sien hoe die res van die plek lyk.” en sy tel haar strooihoed op.

“Nou kom dan.” Nooi Lina, gryp Alice se hand en trippel met haar buitentoe.

Lina beduie opgewonde en vertel haar nuwe maatjie wie in die verskillende huise woon. Sy wys haar die paadjie na die skool toe, en die burgemeester se huis.

Die Hauser-huis is in die hoofstraat en hulle loop daarmee af. Aan die punt van die dorp is 'n hout bordjie wat met die pad af wys en op hom staan “Rosental”. Langs die bordjie is 'n reusagtige klip en Alice klouter rats daarteen op.

“Watse bruin ding is daar halfpad teen die berg op?” vra sy vir Lina en wys na 'n redelike groot gebou teen die berg agter Edelweiss.

Lina klim ook haastig die klip op. “Dit is die ‘Groot Huis’.” sê sy toe sy langs Alice staan. “Die grootste gebou in en om Edelweiss. Dit is groter as die skool.”

“Hoe het dit daar gekom?” vra Alice baie verbaas. Hoe kry mens al die goeters vir so 'n huis teen so steil berg op? 

“Ou oom Thomas het dit 200jaar terug gebou net voor hy en sy vrou getroud is.” Lina gly weer teen die klip af. “Of, nie net voor die tyd nie: Hy het tien jaar lank gebou. Hulle het daar al hulle kinders grootgemaak

